《宣和七年九月二十三日睿谟殿赏橘曲燕诗》
宋代·王安中

赤伏符兴运，长生帝应期。骏功光祖考，大道仰君师。

皇极三才光，春台四海熙。高高天辅德，荡荡物由仪。

政叶阴阳叙，恩均雨露施。机缄神不测，橐籥化无私。

黄道星循轨，璿玑日转规。农祥朝自正，膏泽夜还滋。

耕首天田稼，蚕先茧馆丝。云谁知帝力，初弗夺民时。

嘉种今仍降，来牟此独贻。上方轻赋敛，人益劝耘耔。

陆播颜宁汗，溪秧手任龟。雨旸常不过，高下两俱宜。

垄静无稂莠，场登足秬秠。地腴从再易，仓富必千斯。

已觉饶储偫，何妨饱滞遗。滴珠香社酿，舂玉滑晨炊。

廪廥连淮上，帆樯塞汴湄。人和通斔斛，家积等京坻。

岁事丰如此，天心喜可知。肃霜时既届，夷则律初吹。

坐弛输边粟，先共飨帝粢。遂蠲阳馆荐，将迓泰坛釐。

要与民同乐，还开宴示慈。紫清三境邃，玉府九重披。

仙掌擎宵露，宫楼上晓曦。明河临睥睨，魁斗下罘罳。

鳌负蓬莱殿，鲸喷太液池。隔城花隐隐，夹路竹猗猗。

帝所迷从向，壶中入并随。睿谟深宝构，延福表云楣。

象纬层霄逼，堪舆一气移。风帘珠的皪，霜瓦碧参差。

流步来清跸，飘香度赤墀。袍光明霁色，扇影弄凉飔。

御坐花巾拥，云韶紫袖垂。仙音锵杳眇，颢气变融怡。

师保周兼召，钧衡稷与夔。万几当暇豫，一笑奉畴咨。

介弟荣华鄂，多男茂本支。维城扶庆运，联璧秀英姿。

嘉橘争先睹，瑰橙复共持。琼浆封盎盎，金弹间累累。

禹服分三壤，湘江接九嶷。移根来上苑，荐瑞自柔祇。

托质依天咫，怀馨脱海涯。生成因道荫，造化岂人为。

严靓侔衣鞠，鲜浓类染栀。阳乌飞啄卵，崖蜜熟凝脾。

不数千头富，应容四老嬉。桃嗤西母献，萍辨楚人疑。

沆瀣漙凉叶，琅玕折晓枝。雾霏先噀鼻，香润已熏肌。

君赐来相续，皇恩厚不赀。觞行筵秩秩，乐阕漏迟迟。

户响铿铜兽，庭阴过玉螭。画廊寻宛转，杂佩步逶迤。

预许留关钥，重升促履綦。再中占汉日，八彩望尧眉。

器宝森罗列，虹辉粲陆离。截肪传盏斝，盈尺捧舟彝。

碧落天之秘，蓝田地所奇。连城宁复贵，旷代未尝窥。

冰莹玻瓈瓮，云承翡翠卮。万丝萦玛瑙，五色碾琉璃。

起立纷行缀，环观略等衰。欢悰溟渤隘，饮兴岱嵩卑。

御手飧频辍，宫瓶酒屡酾。翠钿来婉娈，珠袂列葳蕤。

阆苑花常烂，姑山物不疵。流莺歌缓缓，么凤舞僛僛。

别按新传曲，仍听绝妙词。共看宾醉止，那问夜何其。

莲炬光相属，星联弁欲攲。酡颜回紫闼，归路跃金羁。

讴咏声盈耳，铺张说解颐。肇从书契数，卓冠简编推。

天纪承轩后，河图受宓羲。文心仍翼翼，舜善益孳孳。

圣治宁人继，淳风邃古追。飞轮诸福至，投札九州驰。

震叠汤声赫，威怀武烈丕。款金符誓牧，篆鼓兆蒐岐。

神力天山箭，祥飙太一旗。燕云恢北落，灵夏慑西陲。

曩岁蒙推择，新邦往抚绥。宸篇丽云汉，儒服拥旌麾。

乘鄣逾千里，留屯阅再期。丹衷忘险阻，白首分捐糜。

井邑今安业，衣冠颇变夷。买牛从汉吏，牧马绝胡儿。

田熟营平老，兵休定远疲。钧天犹梦到，魏阙倏来思。

紫诏遄三节，红尘踏九逵。载前宣室席，复侍迩英帷。

饮御陪胥乐，勤归独念兹。喜沾鱼藻惠，许赋柏梁诗。

愧乏凌云笔，徒倾向日葵。扬休称万寿，永御太平基。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任光雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。